
Men never do evil so completely and cheerfully as when they do it from religious conviction.

BLAISE PASCAL,

fransk matematiker, fysiker, kristen filosof (1623–1662)

 

 

Those who can make you believe absurdities can make you commit atrocities.

VOLTAIRE, fransk historiker og forfatter (1694–1778)

 

 

The mark of the immature man is that he wants to die nobly for a cause, while the mark of the mature man is that he wants to live humbly for one.

J.D. SALINGER, amerikansk forfatter (1919–2010)

 

 

For great men, religion is a means of acquiring many friends. Small men use religion as a weapon.

ABDUL KALAM, indisk president (1931–2015)


 

Meningene som kommer til uttrykk i denne boken, er mine alene og skal ikke tilskrives min tidligere arbeidsgiver, kolleger eller familie. Fremstillingen hviler utelukkende på kildemateriale som er offentlig tilgjengelig og utsagn fra utenforstående, anonyme kilder.


 

Innledning

Islamisme på fremmarsj

 

Som et resultat av livets endeløse rekke av tilfeldigheter endte jeg opp som ambassadør i Saudi-Arabia de siste fem årene av mine førti år i Utenriksdepartementet. Før jeg tiltrådte i 2009 hadde jeg vært i SaudiArabia flere ganger, som UDs spesialrådgiver for olje- og energispørsmål. Disse besøkene hadde uten unntak vært preget av at vertskapet brukte mye ressurser på å få gjestene til å føle seg vel, i beste arabiske tradisjon. Overalt ble vi mottatt med vennlighet og høflighet. Samtaler som truet med å gå i stå, ble rutinemessig reddet i land med en positiv kommentar eller en spøkefull bemerkning. Disse erfaringene var kanskje den viktigste årsaken til at jeg søkte på jobben som stasjonssjef i Riyadh da den ble lyst ledig høsten 2008.

Et av disse besøkene i Saudi-Arabia var som deltaker i den norske delegasjonen til et styremøte i den internasjonale energi-organisasjonen IEF i Riyadh i mai 2003. Møterunden ble avsluttet på formiddagen den 12. mai, og de aller fleste tok da fatt på hjemreisen. Mitt fly hadde avgang noen timer etter midnatt, og jeg kunne da benytte de ledige timene før avreise til å rusle rundt i Riyadhs souq, marked, i det gamle og tradisjonsrike Bata-distriktet i sentrum. Siden Saudi-Arabia er stengt for ikke-muslimske turister, var jeg muligens den eneste fra Vesten i souqen. I denne uoversiktlige labyrinten av trange smug var det et enormt utvalg av varer fra hele verden. I ett område solgte de krydder av alle tenkelige slag og i alle farger, i det neste leker, så fulgte søtsaker, toalettartikler, fargerike kjoler, eksotiske sjal, sko, bildeler, elektroverktøy. Her var det noe for ethvert tenkelig behov, med priser som varierte fra billig til enda billigere. Gullmarkedet var likevel det klart største, med et overdådig utvalg av smykker og pyntegjenstander i det gule høykarat-gullet som er så karakteristisk for Asia, men som europeere lett kan forveksle med juggel.

Det kunne ha vært en hyggelig runde for å finne gaver til de der hjemme – hadde det ikke vært for noen overraskende uvennlige, av og til direkte hatefulle blikk fra unge menn med store skjegg. Jeg støtte på dem altfor ofte, noen bak disken, andre i de plutselig altfor trange passasjene. Jeg fikk en sterk og ubehagelig følelse av å være på feil sted til feil tid. Vel tilbake i Kong Faisal-gaten fant jeg en vennlig jemenittisk drosjesjåfør som kjørte meg tilbake til Sheraton-hotellet i Kong Fahd-avenyen. Der ble jeg møtt av en elskverdig dørvakt og en forekommende resepsjonist, som enda en gang bekreftet at jeg hadde kommet til et land der man som utlending blir ønsket velkommen. Alt var som det skulle være. Den uventet trykkende stemningen inne i de mørke smugene i souqen var nok bare innbilning.

Senere samme kveld satt jeg i en offisiell bil med sjåfør, velvilligst stilt til disposisjon av vertskapet, på vei til Kong Khalid-flyplassen fem mil nord for Riyadh. Det gikk i høy hastighet på tifelts motorveier tvers gjennom sentrum. Sjåføren hadde åpenbart mange års erfaring bak rattet der han pløyde seg gjennom den tilsynelatende ugjennomtrengelige veggen av metall som omgav oss. Men i et stort toplans motorveikryss på ringveien i nord måtte han bråbremse; trafikken stoppet nesten helt opp. Snart kunne vi se hvorfor. Nede til høyre for broen der vi sneglet oss fremover, virket det som et helt kvartal var rammet av et jordskjelv øverst på Richter-skalaen. Enorme skyer av svart røyk fra voldsomme branner veltet oppover mot den stjerneklare nattehimmelen. Sirener ulte. Det blinket i blålys overalt; brannbiler, politibiler, ambulanser. Jeg kunne se skikkelser løpe ut av skyggene og inn i dem, noen sivile, andre i uniform. Jeg spurte sjåføren hva som foregikk. Han svarte med et skuldertrekk: «Det er bare en trafikkulykke.» Utenlandske gjester skulle aldri være i tvil om at alt var i skjønneste orden til enhver tid.

Dette var kvelden da Al Qaida kom hjem til sine egne. De hadde startet sin bombeoffensiv i Saudi-Arabia. I månedene som fulgte skulle det bli ille, veldig ille, av og til med regelrette kamper fra hus til hus. Men folkene bak Al Qaida fikk ikke mange saudiere med seg i sin kampanje mot kongefamilien og mot det de så som fiendtlige, vestlige interesser. Etter et halvt års tid hadde myndighetene stort sett kontroll på situasjonen. De godt organiserte angrepene på en av bæresøylene i den sunni-islamske verden hadde likevel vist at her var det en sterk understrøm av islamsk radikalisme som truet de bestående institusjoner også i muslimske land. Dette skulle manifestere seg på en enda mer dramatisk måte ti år senere. Da dukket Islamic State opp på den internasjonale scene og sjokkerte en hel verden med å overta store deler av Syria og Irak. Media og særlig internett var fulle av reportasjer om undertrykkelse og sadistiske henrettelser. IS-kalifatets varemerke var en ekstremt brutal behandling av «de andre», de annerledes tenkende. Det omfattet også muslimer som ikke delte IS-ledelsens doktrinære syn på islam. Denne sjokkeffekten var i høyeste grad tilsiktet: Propagandaapparatet var innrettet på å vise hvilken skjebne som ventet dem som ikke delte deres absolutte oppfatninger. Det skulle vise at IS sto for islamisme i sin mest fanatiske utgave.

I media og på internett er det ikke vanskelig å finne trosforsvarere, også utenfor islam, som hevder at «IS er ikke islam» [1]. Det er vanskelig å tillegge slike påstander noen troverdighet når vi vet at bevegelsens destruktive kynisme er solid plantet i århundregammelt, radikalt tankegods i islam. Kalifatet som ble erklært av IS i Syria og Irak i juni 2014, var ikke noe nytt fenomen. Det har vært mange mer eller mindre seriøse forsøk på å stable på beina lignende statsdannelser, både før og etter det osmanske imperiets sammenbrudd. Mest kjent fra vår egen tid er utvilsomt Den islamske republikken Iran med sin blodige etableringshistorie. Som islamsk stat lever Iran som kjent fortsatt i beste velgående, til forskjell fra Det islamske emiratet Afghanistan som ble forkynt i 1996, men som ble knust av vestlige invasjonsstyrker høsten 2001. Også Afghanistan skulle oppleve noen turbulente år da de Pakistan-utdannede islamistene i Taliban overtok styringen av landet. Deres militante regime var ansvarlig for systematiske massakrer av politiske motstandere og tilhengere av andre trosretninger enn deres ekstremvariant av sunni-islam. Den islamske statsdannelsen som de siste femti årene har hatt den klart største innflytelsen på den globale utviklingen mot mer voldelig sekterisme, er likevel uten tvil Saudi-Arabia.

Fra 1970-tallet fikk politisk islam, islamisme, stadig større gjennomslag. Islamister fikk et sterkere grep om sine omgivelser. Hverdagslivet i muslimske land som Pakistan og Algerie ble preget av religiøs nidkjærhet og vold. Også muslimske minoritetssamfunn, i Europa som i Asia og Afrika, ble rammet av denne nye og blodige misjonsiveren. På 1980-tallet så Al Qaida dagens lys som en global, islamistisk organisasjon. I 1990-årene dominerte Taliban avisoverskriftene. Etter årtusenskiftet dukket andre grupperinger opp på arenaen, som Boko Haram i Nigeria, Al Shabaab i Somalia og Islamic State i Syria og Irak, med en stadig mer profesjonell bruk av sosiale medier. Nyhetsbildet var preget av grafiske bilder av selvmordsbombere i aksjon, drap på meningsmotstandere og rene massakrer. Internett flommet over av islamistisk propaganda.

Etter de arabiske omveltningene ti år inn i det 21. århundret økte volden i brutalitet og i globalt omfang. Også i Norge var mange ungdommer, de fleste med innvandrerbakgrunn, men også noen etnisk norske, fascinert av disse nye bevegelsene som fikk så store oppslag i mediene. Noen av dem valgte å gripe til våpen og ta seg inn i internasjonale kampsoner. Den hittil best kjente er Hassan Mohammad Dhuhulow, den unge norsk-somalieren som kom til Larvik som niåring i 1999 og som drømte om å bli lege. I stedet skulle han forlate Norge i 2010 for å bli en av fire terrorister som angrep kjøpesenteret Westgate i Nairobi i 2013, der 70 uskyldige ofre ble slaktet med kaldt blod [2]. Det er ikke lett å glemme CCTV-opptakene av Hassan der han vandrer rundt med blodige buksebein og en AK-47 i armkroken, på jakt etter nye ofre. Det er heller ikke lett å glemme bildet av den narkodømte konvertitten Torleif Sanchez Hammer, tidligere design- og håndverkselev på videregående skole i Fredrikstad, der han poserer som skarpskytteren «Abdul Hakim» sammen med noen halshuggere fra IS-ledelsen [3].

Det er vanskelig å finne ut av hvordan man skal forholde seg til radikaliseringen av islam uten å kjenne de ideologiske motivene som ligger bak den aggresjonen vi ser i dag, først og fremst i Midtøsten, men også i mange andre regioner i verden. For å forstå den internasjonale utviklingen i retning av mer religiøst begrunnet vold, er det nødvendig å skjønne hva som driver disse sinte unge mennene og kvinnene. Og, enda viktigere: hvordan bakmennene tenker. Det krever at vi går et godt stykke bakover i tid, faktisk flere århundrer. Vi må også forflytte oss i geografien, fra et behagelig liv i Vestens tempererte klima til klodens kanskje mest menneskefiendtlige omgivelser, den arabiske ørken i senmiddelalderen.

Hvorfor wahhabismen angår oss alle

Vi er i begynnelsen av mars 2010. Jeg har vært stasjonssjef i Riyadh i over et halvt år, og det er på tide å ta en langhelg for å se mer av landet, få litt avstand til hovedstadslivet. Dagen starter i grålysningen. Klokken halv seks triller jeg motorsykkelen ut av garasjen. Gradestokken står allerede på tjuefem grader. Morgenrushet i Riyadh er som vanlig en oppvåkning av det mer brutale slaget. De svære motorveiene som skjærer gjennom sentrum i et nesten perfekt kvadratisk mønster, sliter med å svelge unna den enorme trafikken. Det kryr av biler. Alle kjører som om de hadde Sjaitan, fanden selv, i hælene. Her gjelder det å ha øyne både foran, bak og på siden. Endringene i trafikkflyten kommer brått på, og de kommer uten stans. Det hjelper heller ikke at de aller fleste kjører svære SUV-er eller amerikanske flak. Den materielle utviklingen har vært eventyrlig, fra en søvnig oase på 1950-tallet til en travel millionby på linje med Los Angeles. Endelig, etter en snau time, er jeg ute i ørkenen, langt unna rushtrafikkhelvetet. Metallskredet slutter like brått som det begynte. Jeg møter bare en og annen bil på vei inn fra tomrommet der ute, fra ørkenen som strekker seg så langt øyet rekker og enda mye, mye lenger. Den arabiske ørken må oppleves for å forstå de store variasjonene som dette begrepet rommer. Her er det sanddyner i alle sjatteringer av brunt, rødt og gult; steiner, klipper og fjellformasjoner; grussletter og forhistoriske elveleier. Innimellom klorer hardføre busker og annet grønt seg fast. Å seile gjennom dette fascinerende landskapet i en luftkondisjonert Landcruiser gir likevel ikke den helt store ørkenfølelsen. Det blir som å sitte i sofaen og se på Travel Channel. Noe helt annet er det å bevege seg gjennom disse solbakte og forblåste omgivelsene i salen på en motorsykkel, uten noen form for skjerming, i direkte kontakt med naturen og varmen – og en og annen araber der veien tråkler seg gjennom ensomme landsbyer og gjenglemte oaser. Det gir en helt annen frihetsfølelse og en bedre forståelse av de enorme avstandene, av skjønnheten som er å finne i det golde landskapet, og av beduinene som red i dagevis og ukevis gjennom ørkenen på sine kameler. Uten noen som helst garanti for at de ville overleve reisen, eller at familien deres ville klare seg gjennom de neste ukene og månedene.

Tidlig på 1700-tallet skulle denne ugjestmilde ørkenen inspirere en svovelpredikant ved navn Muhammed ibn Abdul Wahhab til å lansere en ekstremt puritansk versjon av islam. Hans islam var så refsende asketisk at det åndelige aspektet ble mer eller mindre borte i det strenge doktrineapparatet. IS og de fleste andre sunni-islamistiske bevegelsene er ideologisk nær beslektet med denne ørkensekten, som senere skulle få merkelappen wahhabisme, etter sin grunnlegger. Det er lite som skiller det 21. århundrets Al Qaida og IS fra den opprinnelige wahhabismen slik den ble utformet i det 18. og 19. århundret og med røtter enda lenger bakover i tid. Muhammed ibn Abdul Wahhabs læresetninger var et verktøy for å gripe og holde på makten. Han forkastet tradisjonelle arabiske verdier som toleranse, åpenhet overfor utenverdenen og vilje og evne til å inngå kompromisser. Strategien hans var basert på frykt. Folket skulle tvinges til å underkaste seg den samfunnsmodellen han mente at profeten Muhammed hadde etablert i Arabia i tidlig middelalder. I Muhammed ibn Abdul Wahhabs smalsporete fortolkning betydde dette at alle innbyggere måtte ha samme tro og de samme bønnerutinene. De måtte alle lese utelukkende den samme religiøse litteraturen. Alt som kunne spre latter og glede i hverdagen var forbudt, med religiøse høytider som eneste unntak.

Muhammed ibn Abdul Wahhab mente at muslimer flest hadde vendt seg bort fra den sanne tro. De var frafalne, apostater. Det grunnleggende budskapet var at de som ikke sluttet seg hundre prosent til hans versjon av islam kunne drepes. Konene og døtrene deres kunne tas med makt, og eiendommene deres konfiskeres. Ibn Abdul Wahhabs definisjon av vantro og frafalne omfattet i praksis det store flertallet av muslimer [4]. Her var både sufier [5], det vil si majoritetsbefolkningen i det osmanske imperiet, og sjiaer, som utgjorde flertallet i nabolandet Iran og som også var en stor minoritet på Den arabiske halvøya. Disse gruppene, pluss tilhengere av alle andre sekter og religioner, kunne uten videre likvideres. Og for å være helt sikker på å få luket ut alt det han definerte som ugress, gjeninnførte Muhammed ibn Abdul Wahhab det radikale middelalderbegrepet takfir, som betydde at wahhabiene tiltok seg retten til å definere en sunnimuslim som apostat. Den minste lille skepsis til ibn Abdul Wahhabs fortolkning av islam kunne medføre at den troende mistet retten til ikke bare sine eiendommer, men også til livet. Wahhabiene raserte også konsekvent alle monumenter, gravsteder og mausoleer som på noen måte kunne ha historisk og religiøs betydning, med unntak av moskeene.

Det viktigste maktpolitiske grepet var likevel at alle måtte bekrefte sin lojalitet til eneherskeren, emiren. Forkynnelsen av en ubetinget lydighet overfor den som satt med den politiske makten, skulle bli springbrettet for Muhammeds strålende politiske karriere i tospann med emir Muhammed ibn Saud, stamfaren til dagens saudiske kongefamilie. Wahhabismen var en av de to pilarene i den saudiske statsdannelsen. Sektgrunnlegger Muhammed ibn Abdul Wahhabs ekstremt totalitære tolkning av islam sto sentralt da Al Saud-familien erobret mesteparten av Den arabiske halvøya. Etter at landegrensene var noenlunde fasttømret på 1930-tallet, ble imidlertid de mest fanatiske saudiske wahhabiene massakrert av kongetro styrker, og i årene som fulgte var ensrettingen noe mer avdempet.

Da kong Faisal innledet sin islamske renessanse på 1970-tallet, ble storslegga hentet fram igjen. Det betydde en ny vår for wahhabismen – nå også som eksportvare: Kongefamilien brukte en god del av oljepengene som flommet inn i statskassen, til misjonsvirksomhet i utlandet. Nå skulle også internasjonal islam renses for alt Muhammed ibn Abdul Wahhab hadde definert som uislamsk, noe som i praksis betydde det aller meste av gjennomsnittsmenneskets daglige fritidsaktiviteter. Resultatet var en etter hvert global kulturrevolusjon preget av wahhabienes ubarmhjertige puritanisme og deres mangel på toleranse for avvikende meninger. Milliarder av dollar ble investert i utbredelsen av wahhabismen både i muslimske land og i muslimske samfunn i vestlige og andre ikke-muslimske land. Saudiske petrodollar åpnet opp for en storstilt utbygging av saudi-kontrollerte moskeer og islamske institusjoner, særlig innen undervisning, med en dagsorden basert på Muhammed ibn Abdul Wahhabs doktriner. Nådeløse predikanter fikk fritt leide i mange moskeer verden over. De som nektet å innordne seg trossystemet deres, ble avskrevet som frafalne, som polyteister, som fortapt. I Saudi-Arabia var undervisningssystemet nå totalt dominert av wahhabienes presteskap, så det skortet ikke på nye rekrutter, der en Osama bin Laden etter hvert skulle bli den mest kjente. I lys av sitt nære energipolitiske og militære samarbeid med saudiske myndigheter valgte de vestlige landene likevel stort sett å ignorere denne siden av den pålitelige oljeprodusenten Saudi-Arabia. I en periode på 1980-tallet gikk det så langt at vestlig etterretning, med CIA i front, samarbeidet med den wahhabi-inspirerte motstanden i kampen mot den sovjetiske okkupasjonen av Afghanistan. Dette skulle igjen lede til etableringen av Al Qaida, senere også Taliban.

Ut fra disse forutsetningene kunne det ikke overraske at wahhabi-inspirerte krefter overtok mye av opposisjonen både i Syria og i Irak. Bøkene til Muhammed ibn Abdul Wahhab ble brukt i vervingsarbeidet til IS, og rekrutteringsmetoden var helt i sektgrunnleggerens ånd: Slutt deg til oss, eller bli drept. Heller ikke de utallige forbudene og påbudene IS innførte i sitt regjeringsområde kom som noen stor overraskelse. Av og til tok IS utviklingen flere århundrer tilbake, som da det i nettmagasinet deres, Dabiq, het at «man må huske at å holde familiene til de vantro som slaver og ta kvinnene deres som konkubiner er en etablert del av islamsk lov» [6]. Og ideologen Sheikh Muhammad Saalih Al-Munajjid sier på nettstedet Islam question and answer at «Gud være lovet, islam tillater en mann å ha samleie med sin slavekvinne, uansett om han har en kone eller flere koner eller ikke er gift». [7]

IS var paradoksalt nok en trussel også mot de saudiske prinsenes enevelde. IS-lederne kunne ikke akseptere at Saudi-Arabia, landet med de to hellige moskeer, var styrt av den «korrupte og frafalne» Al Saud-familien. I Riyadh var stemningen mer ambivalent. En del av den religiøse og politiske eliten var uten tvil tiltrukket av IS’ voldelige doktriner. Den mer liberale fløyen næret derimot en dyp mistro til forsøket fra IS på å puste nytt liv i wahhabismens mer radikale fløy. De hadde bare begrenset tillit til at den saudiske kongefamilien og presteskapet ville makte å distansere seg fra disse uforutsigbare opprørerne som hadde bemektiget seg store landområder ikke langt fra Saudi-Arabias nordgrense.

Før årtusenskiftet var det i lange perioder et relativt sett fredelig samkvem mellom muslimer av forskjellige avskygninger så vel som mellom muslimer og tilhengere av andre trossystemer. Selvsagt fantes det mange stygge unntak: Osmanernes gradvise tilbaketog fra Europa i det 19. og 20. århundret var langt fra smertefritt, delingen av India og Pakistan på slutten av 1940-tallet var en ufattelig blodig affære, og Palestina-spørsmålet er fortsatt ikke nærmere noen løsning. I begynnelsen av det 21. århundret sto likevel verdenssamfunnet overfor noe helt nytt: en omseggripende epidemi av religiøst begrunnede konflikter og voldelige angrep der islamisme spilte en sentral rolle.

Denne boken er et forsøk på å forklare ideologien og de historiske understrømmene som driver de islamistiske bevegelsene. Hva betyr egentlig en «bokstavtro lesning av de hellige skrifter»? Hvordan er det mulig at stadig flere mennesker blir fanatiske forsvarere av «den eneste rette troen»? Og hvorfor er så mange til de grader beredt til å bruke vold, i siste instans med sitt eget liv som innsats, for å forsvare denne troen?

Den saudiske wahhabismen har vært den klart sterkeste drivkraften i utviklingen mot en styrket sekterisme. En slik fortelling må derfor i stor grad basere seg på handlingsforløpet i Saudi-Arabia, landet som for snart tre hundre år siden omfavnet den radikale og voldelige wahhabismen som sin statsreligion.

En «spin-off» av islam: wahhabismen

Den arabiske halvøya før islam

 

For islamister begynner menneskenes historie med islam. Tiden før dette var jahiliya, uvitenhetens tid. Uten islam kan det ikke eksistere noen fungerende sivilisasjon. Til tross for denne religiøse forstokketheten har arkeologer med assistanse av lokale ildsjeler likevel klart å rekonstruere en rik fortid på Den arabiske halvøya. De har funnet kulturer som er tusener av år gamle. Mekka var faktisk et mål for pilegrimer lenge før islam. Byen var ikke bare et sentrum for handel og håndverkere, men også for mange former for gudsdyrkelse, med Kaaba som det sentrale tempelet. Pilegrimer fra hele Den arabiske halvøya og fra land enda lenger unna kom for å vise sin respekt for gudene, også Allah. Karavanene fra Levanten i nord stoppet gjerne i Yathrib, som muslimene senere skulle kalle Medina, Profetens by [8].

Allerede i denne før-islamske tiden var det stammer i Arabia som ikke kunne godta at helligdommer ble avbildet som mennesker eller dyr, i tråd med bildeforbudet i Det gamle testamentet [9]. Dette skulle senere utvikle seg til en allmenn motvilje mot å gjengi levende vesener i tegninger og malerier eller som skulpturer. I Koranen og hadithene [10] ble dette antikke arabiske tankegodset formulert som et forbud, noe som skulle få vidtrekkende konsekvenser. Nesten halvannet tusen år senere, i det 21. århundret, ble mange mennesker drept i forbindelse med profesjonelt organiserte demonstrasjoner mot noe så reelt lite truende som Kurt Westergaards karikaturer av muslimenes profet Muhammed trykket i Jyllands-Posten i september 2005.

I århundrene forut for Muhammeds forkynnelse av sitt budskap hadde Den arabiske halvøya gradvis mistet sin posisjon som knutepunkt i den internasjonale handelen. Dermed kunne ørkenfolkene ikke lenger betale for livsnødvendige importvarer. Stammene ble desimert av hungersnød og intern krigføring. Som om ikke det var nok, ble halvøya også rammet av tørke. Tidligere stolte emirater forsvant under et teppe av sand. De overlevende vendte tilbake til et eksistensminimum som nomader. Tusener døde av sult. Med det meste av samfunnsmaskineriet i ruiner var hverdagen preget av konflikter og stammekriger. Tiden var kommet for en sterk leder som kunne rydde opp i kaoset.

Islam kommer til Arabia

I det 5. århundret fikk kristendommen et solid fotfeste på Den arabiske halvøya. Den ble en sterk konkurrent til de andre religionene, først og fremst judaismen. Dermed fikk også monoteismen, budskapet om at det bare fantes en eneste gud, en enda bredere plass i regionen. Noen kalte denne guden Jahve eller Jehova, andre Herren eller Allah.

Abu Al-Qasim Muhammed ibn Abdallah ibn Abd Al-Mutalib ibn Hashim, bedre kjent som profeten Muhammed, vokste opp i delvis kristne omgivelser, med et allerede veletablert kristent miljø i Mekka ved siden av de tradisjonelle jødiske stammene. Etter en brann i 605 var Kaaba gjenoppbygget med bilder av engler og profeter, inklusiv et bilde av jomfru Maria med Jesusbarnet. Muhammed må ha hatt bred kjennskap til tekster fra både Det gamle og Det nye testamente i Bibelen, kanskje også jødenes Torah. Det var en kristen munk, Bahira, som spådde at Muhammed en dag ville bli en stor profet.

I Mekka var det en tradisjon for at vise menn, de såkalte hunafa [11], fra tid til annen trakk seg tilbake til huler i fjellene rundt Mekka, der de tilbrakte lengre perioder i stille meditasjon. Muhammed skal ha satt av en måneds tid hvert år til ensom kontemplasjon. I år 610 betrodde han til sin kone Khadija at han hadde hatt en åpenbaring: Erkeengelen Gabriel hadde befalt ham å «lese», selv om Muhammed, som de aller fleste på den tiden, var analfabet. I årene som fulgte kunne han berette om stadig nye åpenbaringer, men uten å gå utenfor kretsen av familie og nære venner. Noen av dem skrev ned visdomsordene på det de hadde for hånden: pergament, lær, steintavler, skulderbein fra kameler, palmeblader, plankebiter. Og flere av dem, deriblant Waraqah, en kristen slektning, oppmuntret ham til å stå fram med sitt kall.

Da Muhammed begynte sin misjonering, var forkynnelsen hans sentrert rundt hva som ville skje på dommedag, et budskap som ikke sto veldig fjernt fra kristendommen. Denne læren møtte lite entusiasme blant innbyggerne i Mekka. De hadde ikke tradisjon for slike endetids-tanker. Og selv om Muhammed i denne første fasen holdt en lav og udogmatisk profil ved å understreke at «det er ikke noen tvang i religionen» (vers 2.257) [12], vendte flere stammer seg mot ham. I 622 ble han utstøtt fra klanen sin, og klarte med nød og neppe å unnslippe med livet i behold. Han reiste nordover, til Medina, der han ble tatt imot som profet. Etter å ha organisert flere vellykkede overfall på nabostammer, fikk han etter hvert flertallet av innbyggerne i Medina over på sin side. Tre jødiske stammer stilte seg likevel avvisende til Muhammeds budskap. To av disse stammene valgte å forlate Medina. Mennene i den tredje stammen ble drept, og kvinnene og barna solgt som slaver.

Snart var Muhammed sterk nok til å angripe Mekka. De fleste av versene i Koranen som senere har vært brukt til å rettferdiggjøre hellig krig, jihad, som for eksempel de såkalte «sverdversene» [13], ble til i løpet av denne krigen mellom de to byene. I en historisk sammenheng var det med andre ord folket i Mekka som var «de vantro». I 630 kunne Muhammed lede styrkene sine inn i Mekka i triumf, takket være en kombinasjon av skiftende allianser og flere seire på slagmarken. Etter erobringen av Mekka skal Muhammed ha beordret alle symboler fjernet fra det hellige rommet i Kaaba, med unntak av bildet av Maria og hennes Jesus.

Etter Muhammeds død i 632 valgte tilhengerne hans en leder som fikk tittelen kalif, og muslimene fortsatte sine seierrike felttog. I en offensiv som savner sidestykke i dristighet, gikk de løs på to av de mektigste og stolteste rikene verden har kjent: Bysants i vest og Persia i nordøst. I tidligere århundrer ville disse motstanderne ha vært totalt overlegne den muslimske hæren i menn, materiell og militær makt. Men i det 7. århundret var de to imperiene nede for telling, etter kriger, økonomiske kriser, interne maktkamper og katastrofale pestutbrudd. Grensene lå åpne. Bagdad, Damaskus og Egypt tok vel imot muslimene etter å ha vært utpint av sentralmakten i Bysants og av de persiske sasanidene i århundrer. Allerede mot slutten av århundret strakte det nye islamske imperiet seg fra Den iberiske halvøya i vest og hele veien til de store steppene i Sentral-Asia.

Profeten skal på sitt dødsleie ha sagt: «La det ikke være to religioner i Arabia.» Ektheten av dette sitatet blir betvilt av flere islamske lærde. Likevel erklærte kalif Umar i år 643, eller år 20 i den nye muslimske tidsregningen, at alle kristne og jøder måtte fjernes fra islamsk territorium [14]. Dette var et første signal om en intoleranse som mer enn tusen år senere skulle bli varemerket til wahhabiene, denne radikale sekten som hadde sitt utspring i Najd, det sentrale ørkenplatået på Den arabiske halvøya.

I islams første århundrer kunne muslimene trekke på erfaringene fra andre kulturer. Det var plass både til vestlig filosofi og logikk og til Østens mystisisme. Muslimenes Pax Islamica fra det åttende århundret var en eksplosjon av kreativ energi, sentrert rundt islams nye og langt mer kosmopolitiske hovedstad, Bagdad. Islamske lover og tradisjoner ble bygget ut og befestet, inspirert av egne tekster, men også under innflytelse fra andre religioner. I disse årene var det et reelt skille mellom politikk og religion. I en periode på et halvt årtusen sto islam for et dynamisk, multikulturelt, transnasjonalt samfunn. De vitenskapelige og kulturelle prestasjonene i denne perioden gikk langt utenpå utviklingen i et Europa som var tynget ned av middelalderens mørke. Der hadde en reaksjonær kirke overtatt styringen, og de få gjenværende røster som sto for fornuft og fremskritt druknet i et hav av uvitenhet og religiøs overtro.

Mot slutten av middelalderen var bildet totalt forandret. Mye av den islamske vitaliteten var gått tapt. Muslimene isolerte seg i stadig økende grad fra resten av verden. Tilgangen til litteratur utenfra hadde stoppet opp. Hva vestlige forskere og forfattere måtte ha å bidra med, var ikke lenger interessant. De store muslimske oppdagelsesreisendes tid var over. Ingen ønsket lenger å vite noe om hva som var bortenfor det som allerede var kjent. Lyset fra islamsk vitenskap og forskning ble svakere, mange steder sluknet det helt. Navlebeskuende ensretting erstattet den frie tanke. Mye av kunnskapen man i tidligere århundrer med stor iver hadde tilegnet seg, gikk nå i glemmeboken. Den islamske sivilisasjonen stagnerte og havnet i en bakevje som det skulle bli stadig vanskeligere å komme seg ut av. Muslimene ble etterlatt på sidelinjen mens Europa var i ferd med å kjempe seg ut av middelalderens tvangstrøye og inn i renessansen, i en forrykende endringsprosess full av nye ideer, ny teknologi og nye politiske strukturer.

Hvorfor måtte det gå slik? Det finnes sikkert like mange svar på dette spørsmålet som det finnes historikere. En av forklaringsmodellene, kanskje den mest troverdige, er den kvelende konsensusen som ble skapt rundt Koranen som den perfekte bok [15]. Det var ikke behov for andre bøker, og slett ikke fra de vantros universiteter, biblioteker og arkiver. Uten den fleksibiliteten og pragmatismen som følger av å være åpen for impulser utenfra, var det ikke lenger plass til avvikende oppfatninger, til vitenskap og teknologi. Dermed var det heller ikke rom for en videre samfunnsutvikling. Skillet mellom religion og politikk smuldret bort, og i stedet for å bygge fremtiden slo muslimene seg til ro i skyggen av de religiøse lærde med sin strenge konformisme. I renessansens Europa var situasjonen en helt annen. Her ble biskopene og prestene etter hvert tvunget ut av samfunnets maktposisjoner. Bibelen var ikke lenger eneste tilgjengelige lesestoff for allmuen. De hellige menn med sin hellige bok kunne ikke lenger blokkere for fremskrittet.

Islamistene har et noe annerledes syn på årsakssammenhengen. En islamist vil hevde at muslimene ble hengende etter fordi de hadde mistet sin tro [16]. De var ikke lenger tilstrekkelig gudfryktige. Det var for mye forfall, for mye alkohol, musikk og dans. Guds budskap var fortrengt av synd og fordervelse. Dermed var det muslimske samfunnet ikke lenger bærekraftig, særlig ikke i møte med en gryende vestlig imperialisme.

Metoden: Al-Sabah og hans assassinere

Som de fleste andre religioner har også islam alltid vært preget av splittelser og fraksjonsdannelser. Først ut i radikal retning var kharijittene, som bare noen få år etter Profetens bortgang utmerket seg som en ekstremt voldelig bevegelse. Det var en kharijitt som drepte den fjerde kalifen, Ali, sjiaenes første imam. I likhet med sine senere åndsbrødre, wahhabiene, hadde kharijittene sin opprinnelse i den sentrale arabiske ørkenen, Najd, og som wahhabiene forfektet de en kompromissløs etterfølgelse av Koranens påbud [17]. Sekten utviklet seg senere i en mer liberal retning. I dag, mer enn tusen år senere, viser deres etterkommere, Omans ibadi-muslimer, stor toleranse for annerledes tenkende.

Tidlig på 1100-tallet grunnla Hasan Al-Sabah en bevegelse som ble kalt assassinere. Deres kjennetegn var at de gjerne ofret livet sitt for å drepe i islams navn. De fleste ofrene var ikke jøder eller kristne, men muslimer som ikke var gudfryktige nok, og dermed skyldige i korrumpering av islam. De måtte tas av dage for å rense trossamfunnet for ondskap og umoral. Strategien var enkel: Å ta livet av flest mulig politiske, militære og religiøse ledere var å tjene Gud. En assassiner ble på drapsstedet etter å ha dolket sitt offer til døde. Han gjorde ikke motstand når han ble pågrepet. Tvert imot: Han møtte sin bøddel med glede, i trygg forvissning om at han var garantert et godt liv i evigheten. Han hadde fortjent sin plass i paradis ved å drepe.

Snart kommanderte Al-Sabah en profesjonell avdeling av kommandosoldater som var villige til å ofre seg i spektakulære attentater. Den morderiske sekten ble så beryktet at de kunne nå sine mål også uten å drepe. Deres lidenskapelige lengsel etter å dø for sin Gud skremte de fleste til taushet, ikke ulikt de mekanismene som i dag på ny frister mange til å tie. Det fortelles at korsfarerprinsen Henrik av Champagne ble invitert av Al-Sabah til å besøke assassinerne i deres festning langt inne i fjellene. Al-Sabah tok prins Henrik med seg opp på den høye festningsmuren. Der sto soldater i hvite kapper ferdig oppstilt på kanten. Al-Sabah ropte ut navnet på en av soldatene. En kort kommando – og uten å nøle stupte soldaten i døden. Al-Sabah spurte prins Henrik om han ønsket demonstrasjonen gjentatt. En synlig blek prins svarte at han allerede var tilstrekkelig overbevist om assassinernes offervilje [18].

Uansett Al-Sabahs opprinnelige motiv var resultatet av assassinernes morderiske praksis at det islamske samfunnet ble fortært fra innsiden. Da de første korsfarerne dukket opp på grensen, var de muslimske styrkene ute av stand til å organisere noen samlet front mot de kristne inntrengerne. Først hundre år senere klarte arabernes store hærfører Saladin [19] å samle troppene og jage korsfarertroppene ut av landet. Til tross for hans ærerike rulleblad forsøkte assassinerne likevel å drepe ham ved flere anledninger. En natt lyktes fire snikmordere i å komme seg helt fram til teltet hans. I en desperat kamp klarte Saladin og livvaktene hans å hugge ned inntrengerne. Episoden skulle prege Saladin for resten av livet.

Etter nesten to århundrer med systematiske likvideringer gjorde assassinerne en skjebnesvanger feil: De drepte en av sønnene til Djengis Khan. Mongolene ble rasende. I en målrettet kampanje erobret de assassiner-festningene, én etter én [20]. Alt ble jevnet med jorden. Ikke en eneste assassiner, mann, kvinne eller barn, overlevde. Selv dyrene ble slaktet ned. Snart var det ikke lenger noe som helst, ikke engang rester av en mur, som kunne minne om denne drapskulten. Det skulle gå syv århundrer før selvmord som metode igjen ble det foretrukne våpenet for religiøse fanatikere som tror at de forsvarer islam.

Ideologien: ibn Taimiya og hans jihad

Slik assassinerne er rollemodeller for dagens jihadister, er 1300-tallets ibn Taimiya den ideologiske fadderen til wahhabi-sektens grunnlegger Muhammed ibn Abdul Wahhab. Den selvutnevnte «reformatoren» ibn Taimiya, med rykte på seg for å være en livsfjern og upraktisk eksentriker, presenterte en svært aggressiv versjon av islam [21]. Ideene hans var i stor grad basert på kharijittenes destruktive ideologi, der en ubarmhjertig tolkning av det muslimske begrepet takfiri [22] sto sentralt: Frafalne muslimer kunne drepes. En muslim som var utpekt som apostat, hadde med andre ord ikke livets rett. Ibn Taimiyas definisjon av en apostat var besnærende enkel: det var en muslim som ikke var enig i ibn Taimiyas islam-fortolkninger [23].

Dessuten mente ibn Taimiya at jihad ikke bare var tillatt, men obligatorisk for alle muslimer. Målet med jihad var å fremme islam som eneste religion. Å dø martyrdøden for islam var det ultimate offer, den høyeste form for lykksalighet. Jihad var berettiget for alle brudd på islamsk lov. På ibn Taimiyas tid var religiøse tradisjoner som dyrking av helgener og tilbedelse av profeten Muhammed en integrert del av dagliglivets islam. For ibn Taimiya var alt dette polyteisme og vranglære. Det som ikke var eksplisitt tillatt i Koranen eller hadithene, hadde ingen plass i et muslimsk samfunn [24]. Det betydde at praktisk talt alt var forbudt, unntatt å arbeide, spise halal [25] mat, lese Koranen og hadithene, og be til Gud. Ibn Taimiya plasserte islams fiender i fire kategorier: Kristne og jøder måtte fjernes med makt, men deres liv kunne bli spart. Muslimer som ikke levde helt i tråd med ibn Taimiyas tolkning av Koranen og hadithene, kunne også slippe unna bøddelen, men bare hvis de vendte seg til det sanne islam. De som var så langt inne i fortapelsen at de ikke utførte de daglige islamske ritualene, skulle likevel ikke vises noen nåde. Og aller farligst var de muslimer som med sin handlemåte viste at de hadde forkastet islam. De måtte umiddelbart henrettes.

Med sine dogmatiske og intolerante ideer ble ibn Taimiya fordømt av de aller fleste av sine samtidige, både lærd og legmann. Han var ofte i konflikt med myndighetene, som så ham som en kjetter. Han døde uten å se sine ideer satt ut i praksis. Doktrinene hans ble likevel tatt vare på, først av hans hengivne disippel ibn Al-Qayim, senere i enkelte mer ekstreme kretser i utkanten av den reaksjonære Hanbali-skolen [26]. Et halvt årtusen senere skulle de stå sentralt i den politiske virkeligheten på Den arabiske halvøya.

Islam i den arabiske ørken i begynnelsen av det 18. århundret

Profeten Muhammed skal ha avslått en anmodning om å velsigne Najd, det indre av Den arabiske halvøya. I henhold til én kilde sa han at det er i Najd «Sjaitan vil komme til syne», ifølge andre kilder så han i retning Najd og sa at «Der er det jordskjelv og lidelser», eller «Oppvigleriet begynner der hvor djevelens horn kommer til syne» [27]. Dette reflekterer trolig en oppfatning i datidens Arabia om at enhver bevegelse med opprinnelse i Najd måtte vurderes med den største mistro. Profetens advarsel skulle da også vise seg å være svært så treffsikker elleve århundrer etter hans død. Denne uttalelsen blir for øvrig – forståelig nok – aldri sitert av wahhabiene.

Det osmanske imperiet er et av historiens bedre eksempler på fredelig sameksistens mellom ulike nasjoner og religioner. En av årsakene til at osmanerne klarte å holde det mangefasetterte riket sammen i hele 700 år, var at domstolene baserte seg på en relativt liberal forståelse av islamsk rett. Hanafi-skolen, førende både ved hoffet og ute i befolkningen, er den mest tolerante av de fire lovskolene innenfor sunni-islamsk rettsvitenskap [28]. Tradisjoner og praksis som ikke nødvendigvis var nevnt i de hellige tekstene, ble legitimert av hanafienes fornyelse av islam i harmoni med samfunnsutviklingen. Videre bekjente det store flertallet av sultanens muslimske undersåtter seg til sufismen i en relativt fordomsfri forståelse av islamsk ideologi. Den religiøse overbygningen ble tilpasset skiftende tider og forskjellige regioner i det osmanske storriket med sine mange nasjoner, stammer og klaner.

Hejaz-regionen på vestsiden av Den arabiske halvøya, med de hellige byene Mekka og Medina, var lenge under egyptisk overhøyhet, før den falt som en moden frukt i hendene på Istanbul-sultanens fremadstormende tropper på 1500-tallet. Men sultanens imperiebyggere valgte å holde seg i kystområdene. Ørkenen fristet ikke. En invasjonshær ville ha store problemer med å finne vann og mat og ly for den brennende solen. Det var heller ikke noe av verdi å hente i Najd. Ingen store byer med hauger av rikdommer, ikke noe fruktbart jordbruksland, ingen elver for transport og vanning. Dermed forble Najd-regionen også i fortsettelsen dominert av Hanbali-skolen og reaksjonære tradisjoner som gikk helt tilbake til de militante kharijittene. Sett fra Istanbul var hanbaliene en forsvinnende liten ultraortodoks minoritet. I den sentrale arabiske ørkenen hadde de full kontroll. Og situasjonen ble ikke bedre av at osmanerne gjennom århundrene gjerne kvittet seg med mer eller mindre forvirrede radikalere ved å deportere dem til Najd. For disse opposisjonelle var Najd-ørkenen, uendelig langt fra maktsentrene i Bagdad, Kairo og Egypt, et ideelt sted å dyrke sine smale interesser. Her kunne de produsere sine hatefulle skrifter uten å frykte sultanens represalier.

Islam har en tradisjon for gjenoppstandelse snarere enn reform. I tider med mye motgang har predikanter og lærde forsøkt å bygge bro mellom det religiøse budskapet og et samfunn i stadig bevegelse. Stilt overfor en komplisert virkelighet har mange vært fristet til å gå tilbake til de eldste tekstene og glorifisere livet i de tidligste muslimske samfunnene. Ørkenfundamentalistene i Hanbali-skolen avviste enhver tanke om fornyelse: De gamle skriftene var eneste mål på hellighet [29]. Og på 1700-tallet skulle de omsider få fullt gjennomslag for sine reaksjonære ideer.

Muhammed ibn Abdul Wahhab: Misjonær og sektgrunnlegger

Muhammed ibn Abdul Wahhab kalte sin bevegelse Al-Muwahidun, monoteistene, de eneste som ivaretar den sanne islam. Resten av verden kjenner dette avviket innenfor islam som wahhabisme. Betegnelsen gjenspeiler realitetene: Det Muhammed ibn Abdul Wahhab i realiteten gjorde, var å grunnlegge en ny sekt. Begrepet wahhabisme ble første gang brukt av osmanerne i beretninger om sammenstøt med denne «eksepsjonelt brutale» [30] bevegelsen, som de betraktet som totalt uakseptabel i et islamsk univers.

Tilhengerne av Muhammed ibn Abdul Wahhabs lære misliker merkelappen wahhabi. De ser det snarere som en fornærmelse, da det er i strid med deres islam å oppkalle en sekt etter en person. Begrepet wahhabisme blir derfor aldri brukt i opprinnelseslandet Saudi-Arabia. Min erfaring er at det vanligvis ikke blir forstått av en saudisk samtalepartner uten en ledsagende forklaring. Den utelukkende religiøst skolerte kong Salman har ved flere anledninger insistert på at «det finnes ikke wahhabisme, bare islam». Da jeg besøkte det saudiskfinansierte King Abdullah Centre for Interreligious Dialogue i Wien i 2013, fikk jeg likevel en informasjonsbrosjyre i hånden der det sto at saudisk styremedlem Hamad Al-Majid representerte «Wahhabi Islam». Med andre ord en slags aksept av benevnelsen wahhabi fra den saudiske regjeringens side, i hvert fall offisielt.

Muhammed ibn Abdul Wahhab vokste opp i en religiøs familie i Huraymila, i Najd-ørkenens kjerneområde. I datidens ørkensamfunn var stammen opphavet til makt og autoritet. For å sikre seg og sine var det en livsnødvendighet å holde seg innenfor stammens normer og regler. Medlemmene av en stamme var ikke særlig opptatt av etiske og moralske retningslinjer utover det stammen måtte bestemme. Islamske prinsipper ble respektert bare i den grad de ikke var i konflikt med stammetradisjonene [31]. Allerede i ungdommen markerte Muhammed avstand til sine omgivelser, som han høyrøstet påsto var forgiftet av synd og forfall. Han hadde sett med egne øyne hvordan landsbyfolket påkalte ikke bare Gud, men også profeter, engler og forfedre i bønn. De ba både i moskeen og på graver og andre hellige steder. De feiret ikke-islamske begivenheter som fødselsdager og markeringer til ære for sine eldre eller familiens skytshelgen. De bar på lykkebringende amuletter. De tilba hellige trær og steiner. Alle disse lokale tradisjonene og skikkene var som en rød klut for Muhammed ibn Abdul Wahhab. Årsaken til nøden og elendigheten i Najd var avviket fra den rette troen. Botemiddelet var konvertering til hans «sanne islam». I pakt med ibn Taimiyas læresetninger måtte alt som var produsert av tolkninger og tilpasninger de siste tusen årene, fjernes. De som ikke aksepterte hans ideer, var fiender av Gud.

 

***

 

Tidlig på 1730-tallet begynte Muhammed ibn Abdul Wahhab å misjonere for sitt syn i Basra, som allerede den gang var en viktig havneby. Som havnebyer flest var den en åpen og fordomsfri møteplass. Her holdt han flammende prekener om sin definisjon av Guds enhet. Han kastet vrak på alle former for avgudsdyrkelse og alt som fantes av skikker og tradisjoner i regionen. De lokale lærde ble avspist som avvikere fra den sanne tro. Befolkningen ble rasende over denne oppkomlingens ustoppelige forkynnelse av hat og intoleranse. Det varte ikke lenge før han ble pågrepet, ekspedert til nærmeste byport og kastet ut i den ørkenen han kom fra. Det var bare å ta fatt på den lange hjemveien gjennom en stekende varm ørken. Det var med nød og neppe at han kom fra det med livet i behold og kunne banke på døren hjemme hos familien i Huraymila. Det er i hvert fall det bildet wahhabiene ønsker å presentere av hans retur fra Basra. Et bilde som skal minne om profeten Muhammeds flukt fra sine fiender i Mekka [32].

Muhammeds far var en anerkjent islamsk dommer. Han mente at sønnen ikke hadde den nødvendige intellektuelle ballasten til å påta seg misjonsoppgaver, og fryktet at han kunne forårsake mye støy og lidelse med sine rabulistiske ideer. For ikke å bli kastet ut hjemmefra valgte Muhammed ibn Abdul Wahhab å holde en lav profil så lenge faren levde. I stedet oppsummerte han sine ideer i en kort tekst. Boken, eller snarere heftet, hadde den pretensiøse tittelen The Book on God’s Unity. Her skisserte han hva en troende kan tenke og si. Han listet også opp de få gjerninger som er tillatt og noen av de mange som er forbudt. Den tikkende bomben var å finne i konklusjonen: Muslimer som ikke etterkom påbudene hans, var å anse som frafalne.

Et par år etter offentliggjøringen av denne teksten ble han invitert til å delta i en meningsutveksling med sharifen [33] av Mekka og hans ulema [34]. I den religiøse debatten med de lærde av Mekka skulle det raskt vise seg at delegasjonen fra Najd var klart underlegne. Hoveddommeren konkluderte med at det måtte være wahhabiene som var de vantro, da det finnes en hadith som sier at den som fordømmer en annen som vantro uten å ha en solid og overbevisende begrunnelse, selv er å betrakte som ikke-troende. Etter dette møtet reiste Muhammed ibn Abdul Wahhab og tilhengerne hans sporenstreks tilbake til Najd. Episoden ble hysjet ned, og Muhammed viste seg aldri mer i Mekka.

I 1740 døde faren. Den siste sperren var borte. Muhammed tok opp igjen sin militante forkynnelse med fornyet energi. Han hamret løs på den vranglæren han mente å se overalt. Men heller ikke denne gangen fikk han folket med seg. Innbyggerne tvilte sterkt på hans religiøse kunnskaper. Mange la denne ildsprutende misjonæren for hat. Etter så vidt å ha sluppet unna et drapsforsøk måtte han flykte til nabolandsbyen Uyayna. Der var han så heldig å bli tatt inn i varmen av Uthman ibn Muammar, den lokale emiren. Uthman beordret sine undersåtter til å følge Muhammed ibn Abdul Wahhab i alle spørsmål om sharia [35] i hverdagen. I et moderne vestlig samfunn ville det tilsvare at han overtok ledelsen av hele justissektoren, fra styringen av politiet til kontroll med domstolen.

I Uyayna kunne Muhammed ibn Abdul Wahhab fortsette kampanjen for å utradere ærefrykten for helligdommer, gravkamre, engler og profeter. Mytene ville ha det til at det var en del trær i Uyayna som hadde magiske krefter. Innbyggerne hengte personlige gjenstander på grenene for å skaffe seg velvilje og velsignelse. Abdul Wahhab beordret alle trærne fjernet. Han grep selv en øks og hugget ned de aller helligste trærne. Deretter gikk han løs på kuppelen over graven til en bror av Umar, den andre kalifen. Etter å ha jevnet den med jorden ville han ødelegge mausoleet til Zayd bin Al-Khatab, en følgesvenn av profeten Muhammed. Men nå ulmet det kraftig i Uyayna. Befolkningen var grundig lei av Muhammed ibn Abdul Wahhabs hensynsløse metoder og hans forakt for kultur, historie og tradisjoner. Emiren måtte utstyre Muhammed ibn Abdul Wahhab med en væpnet eskorte på seks hundre mann som holdt de rasende innbyggerne unna mens han og hans mest fanatiske tilhengere systematisk raserte Al-Khatabs grav. Etter en hel dags jobbing var det ikke annet enn småstein igjen av det en gang så stolte og storslagne monumentet [36].

Ikke lenge etter kom en kvinne til Muhammed og tilsto at hun hadde vært utro mot sin mann. Det var ikke engang voldtekt, men frivillig sex. Og som om ikke det var nok, så ønsket hun å fortsette det ulovlige forholdet. Her levner Koranen i prinsippet ingen tvil: Straffen for utroskap er å bli steinet til døde. Steining ble allerede den gang ansett som en grusom straff, og det hadde ikke vært praktisert de siste århundrene. Hele episoden kan derfor ha vært en provokasjon, iscenesatt av Muhammeds motstandere for én gang for alle å få demonstrert de gruoppvekkende konsekvensene av hans budskap. Uansett om det var planlagt eller ikke, fant Muhammed ingen grunn til tilgivelse og intet unntak i de hellige tekstene. Han bekjentgjorde for en sjokkert befolkning at han hadde dømt kvinnen til døden ved steining, og kastet selv den første steinen. Etterpå felte de skriftlærde en enstemmig dom: Muhammed ibn Abdul Wahhab hadde ikke de nødvendige kvalifikasjoner og dermed heller ingen myndighet til å utsette noen for en så barbarisk straffutmåling. De krevde at emir Uthman øyeblikkelig jaget Muhammed fra byen, en anmodning emiren ikke våget å motsette seg. I 1744, 41 år gammel, måtte Muhammed ibn Abdul Wahhab nok en gang flykte for å redde livet. Han reiste sørover til Diriyah, en fattig, liten landsby noen mil sør for Uyayna. Fiendene hans valgte å ikke forfølge ham, da de antok at han ikke ville finne mange støttespillere i denne vesle landsbyen. Dermed ville misjoneringen hans stoppe opp av seg selv.

Men i Uyayna hadde Muhammed fått en forsmak på den berusende følelsen av makt. Med en emir som samarbeidspartner kunne han tvinge befolkningen til å følge sine prinsipper. Politisk støtte var nøkkelen som åpnet døren til et herredømme over liv og død. I Diriyah skulle han omsider få full uttelling for sin utholdenhet.

Intoleransens doktriner

Wahhabisme er ikke en abstrakt idé som er uten relevans for vår egen tids beslutningstakere. Tvert imot: Varianter av wahhabismen utgjør det ideologiske grunnlaget for de aller fleste sunni-islamistiske bevegelser, fra Talibans og IS’ forsøk på statsdannelser til mindre, lokale grupper. Begrepet wahhabisme går stadig oftere igjen i artikler, kronikker, intervjuer og på nettet. Likevel er det i de fleste miljøer en påfallende mangel på konkret kunnskap om denne voldelige ideologiens mål og metoder. Kunnskapsmangel gir uforutsigbarhet. Jeg vil her forsøke å gi en presentasjon av de mest relevante sidene ved wahhabismen.

Muhammed ibn Abdul Wahhab kopierte mesteparten av sine trossetninger fra ibn Taimiyas lære. Muslimer som ikke aksepterte hans fortolkning av Koranen og hadithene, måtte ekskluderes eller likvideres. I denne fortolkningen var polyteisme, shirk, den største synden. Utryddelse av shirk var et styrende prinsipp. Jihad var en allmenngyldig plikt. Ibn Abdul Wahhabs Foundations of Islam [37] og The Book on God’s Unity [38] er ikke stort mer enn utvalgte sitater fra Koranen. Men da et helt spesielt utvalg: Han presenterer få eller ingen henvisninger til de mange versene fra Profetens Mekka-periode som henviser til ikkevoldelige midler for å fremme islam. Gjennom selektiv lesning med vektlegging av tekster fra de krigerske Medina-årene forkastet Muhammed ibn Abdul Wahhab det alternative budskapet om tilgivelse og nåde.

I The Book on God’s Unity la Muhammed ibn Abdul Wahhab grunnlaget for hva som er forbudt for en sann monoteist. Dette er senere blitt utvidet til en skrekkinngytende lang liste over handlinger definert som polyteisme, inklusiv alle former for folkelige tradisjoner. Selv feiring av profeten Muhammeds fødselsdag eller bønn ved graven hans er forbudt. Å inkludere kjære forfedre i bønn er heller ikke tillatt. Sjiaenes ærbødighet for islamske helgener er polyteisme av verste sort, straffbart med døden. Alle disse forbudene plasserte frykten for mulige avvik i sentrum av Muhammed ibn Abdul Wahhabs ideologi. Utstyrt med en så bred definisjon av polyteisme kunne wahhabiene når som helst kategorisere andre muslimer eller tilhengere av andre religioner som avgudsdyrkere, mushrikun [39], som det dermed ikke bare var lovlig, men obligatorisk å bekjempe.

I islam hadde grunnprinsippet tradisjonelt vært at den som erklærte at «det finnes ingen Gud unntatt Allah, og Muhammed er hans profet» foran to muslimske vitner, var å anse som troende. Og selv om han gjorde eller sa ting som ikke var helt i samsvar med islam, eller begikk en forbrytelse, var han fortsatt en muslim. Men i The Book on God’s Unity sier Muhammed ibn Abdul Wahhab at «selv om en person aksepterer at Gud er Skaperen … er det ikke nok til å tillate adgang til islam». Ved ethvert avvik fra den smale vei kunne en muslim defineres som en frafallen og bannlyses eller drepes. Dette var det beryktede takfir-prinsippet, et ekko av ibn Taimiyas lære. Den eneste veien til Gud var en uforbeholden tilslutning til ibn Abdul Wahhabs fortolkning av de hellige tekster. Denne holdningen stred mot tidligere allment aksepterte versjoner av islam. I det 20. og det 21. århundret skulle takfir-prinsippet få global rekkevidde, med ødeleggende konsekvenser for forholdet mellom tilhengere av de forskjellige trosretninger innenfor islam, særlig mellom sunnier og sjiaer.

Muhammed ibn Abdul Wahhab legitimerte vold også mot de vantro ved å sitere koranvers frakoblet sin historiske og religiøse sammenheng, som for eksempel første ledd i 8.40: «Kjemp mot dem til det ikke lenger finnes forfølgelse, og all religion tilegnes Gud», og 9.14: «Bekjemp dem! Så Gud kan straffe dem ved dere, og gjøre dem til skamme.» En vantro hadde ikke noen rett til å leve: Han ville ende opp i helvete uansett, og det var derfor en unødvendig belastning på samfunnets magre ressurser å la ham leve.

Muhammed ibn Abdul Wahhab skrev også: «Den som tror på en del [av Koranen] og ikke tror på en annen er en vantro. Man må tro på hele boken.» [40] Dette dogmet fjerner ethvert rom for kritiske ytringer eller tolkninger. Det er ikke lov å stille spørsmål ved den kunnskapen som blir formidlet. Disse holdningene skulle etter hvert forplante seg til skolene, til høyere utdannelse og til andre samfunnssektorer. Og når man mister muligheten til å granske etablerte sannheter og se på overlevert viten med et kritisk blikk, er stagnasjon den uunngåelige neste fase.

Wahhabismen fikk særlig stor betydning for forståelsen av jihad. Før Muhammed ibn Abdul Wahhabs tid var det generelt akseptert at minst to betingelser måtte oppfylles for å lansere en jihad i form av en hellig krig. For det første var det bare herskeren som kunne erklære jihad. Nå dekreterte Muhammed ibn Abdul Wahhab at en hellig krig også kunne iverksettes «hvis en imam finner det nødvendig». Dermed var døren åpen for at selv den mest ubetydelige landsbyimam kunne erklære jihad. For det andre hadde hellig krig bare vært aktuelt ved overraskelsesangrep fra fiendtlige styrker eller når det var nødvendig for å forsvare islamsk territorium. Koranens ofte siterte vers 2.257 sier at: «Det er ingen tvang i religionen. Rett vei er tydelig skilt fra villfarelse.» Muhammed ibn Abdul Wahhab la dette til side og siterte i stedet 3.79: «Hvis noen ønsker annet enn islam som religion, vil dette ikke godtas fra ham (…)» [41]. Islam er Guds siste og mest fullkomne budskap til verden. En person som presenteres for denne perfekte forkynnelsen, må enten omfavne islam eller henrettes. Dette brukte Muhammed ibn Abdul Wahhab til å oppfordre til permanent jihad mot alle vantro. Denne endringen skulle få grufulle konsekvenser, først på Den arabiske halvøya, senere også globalt.

Et annet definerende trekk ved wahhabismen var den brede definisjonen av begrepet innovasjon [42], bida. Selv om de fleste islamske lærde betraktet bida som syndefullt, kunne de akseptere en tilpasning til den teknologiske og samfunnsmessige utviklingen. Men også her fulgte Muhammed ibn Abdul Wahhab sin læremester ibn Taimiya. All religiøs praksis som var etablert senere enn det andre århundret etter Profeten, var forbudt innovasjon. Det som er perfekt kan ikke reformeres. Han fordømte dermed ikke bare sine samtidige, men også deres forfedre helt tilbake til tidligste middelalder, for deres synder.

I sum var wahhabismen et radikalt og brutalt avvik fra de tolerante islamske tradisjonene i osmanernes imperium. Satt på spissen var det ikke en religion, men en kynisk og avstumpet kult bygget på fantasiene til en maktsyk ørkenpredikant. Sektens tilhengere var blottet for respekt og toleranse for annerledes tenkende. Jihad som konvertering med våpen i hånd var hentet fram fra glemselen etter at det hadde gått ut av bruk nærmere tusen år tidligere. Muhammed ibn Abdul Wahhabs voldsideologi skulle snart føre til blodige massakrer. Snarere enn å styrke muslimenes stilling, skulle wahhabismen få en destruktiv innflytelse på global islam.

